उज्जैन। जिला अस्पताल में फिजीशियन और मेडिकल स्पेशलिस्ट डॉ. सीएम पुराणिक के महाश्वेता नगर स्थित मकान में गुरुवार को दिनदहाड़े चोरी हो गई। शहर के पॉश एरिया में हुई चोरी से आसपास के रहवासी सकते में हैं। डॉ. पुराणिक के मुताबिक करीब 55 हजार नकदी और एक लाख के गहने चोरी हुए हैं। पुलिस मामले की जांच कर रही है।
डॉ. पुराणिक ने बताया कि सुबह नौ बजे बेटा हर्षवर्धन आरडी गार्डी मेडिकल कॉलेज में परीक्षा देने गया था। दोपहर 11 बजे मैं और पत्नी प्रेमलता एक साथ घर से निकले। पत्नी को इंदौर जाना था, इसलिए उन्हें नानाखेड़ा बस स्टेशन छोड़ने के बाद मैं जिला अस्पताल राउंड लेने चला गया। दोपहर करीब दो बजे खाना खाने के लिए घर लौटा तो मेनगेट अंदर से बंद था। मैं तुरंत समझ गया कि कोई अंदर है। मैंने फौरन आसपास के 8-10 लोगों को बुला लिया। इस बीच पुलिस को भी फोन कर दिया था। 10 मिनट के अंदर ही माधवनगर थाने से पुलिस भी आ गई।
ड्राइंग रूम की ग्रिल तोड़कर घुसे थे चोर
डॉ. पुराणिक ने बताया ड्राइंग रूम की खिड़की की ग्रिल टूटी थी। टूटी ग्रिल के बीच बमुश्किल 10 इंच की जगह थी। चोर इसी में से ड्राइंग रूम में उतरे। यहां से चोर कमरे में गए। मैंने एक पुलिस वाले को भी खिड़की के रास्ते घर में उतारा। उसने अंदर से बंद दरवाजे को खोला। कमरे में पहुंचा तो देखा दोनों आलमारियां खुली थीं। बेड पर सामान बिखरा पड़ा था। आलमारियों के लॉकर टूटे थे। बेटे की फीस के लिए रखे 55 हजार रुपए, मंगलसूत्र, दो सोने की चूड़ी और चांदी के पायजेब नदारद थे। चोरी गए गहनों की कीमत करीब एक लाख रुपए है।
न फिंगर प्रिंट लिए और न ही डॉग स्क्वॉड आया
मौके पर पहुंची पुलिस भी औपचारिकता निभाकर चली गई। न तो फिंगर प्रिंट एक्सपर्ट टीम बुलाई गई और न ही डॉग स्क्वॉड बुलाया गया। जिससे घटनास्थल से मिलने वाले फोरेंसिक साक्ष्य मिट गए। शाम तक कमरे को व्यवस्थित कर दिया गया। लिहाजा, आलमारियों से चोरों की अंगुलियों के निशान भी मिट गए।
जैसी ग्रिल खोलकर घर में घुसे चोर वैसी ही स्थिति शहर के 90 फीसदी घरों में
खिड़की की ग्रिल तोड़कर घर में घुसने और वारदात करने का तरीका पुराना है। गुरुवार को महाश्वेता नगर में चोरों ने इसी तरीके को अपनाया। भास्कर ने पड़ताल की तो पाया कि जिन खामियों के चलते डॉ. पुराणिक के घर वारदात हुई, ऐसी ही स्थिति शहर के 90 फीसदी घरों में है। सावधानी की जरूरत है ताकि हम शिकार न बन सकें।
पुलिस गश्त केवल सेट पर
प्रदेश में बीट गश्त प्रणाली लागू है। अिधकांश देखने में आता है कि बीट के पुलिसकर्मी वायरलेस सेट पर गलत ही लोकेशन देते हैं।
सीसीटीवी कैमरे नहीं
डॉक्टर के मकान में सीसीटीवी कैमरा नहीं था, जिसका फायदा चोरों को मिला। कैमरा होता तो पुलिस को भी मदद मिलती।
अधिकांश जगह ग्रिल पेंच पर
90 प्रतिशत मकानों की खिड़कियों में लगी ग्रिल पेंच से कसी होती है, जिसे आसानी से खोल लिया जाता है। वेल्डिंग होने से ग्रिल की ताकत बढ़ जाती हैं।
सावधानी जरूरी
एसपी एमएस वर्मा का कहना है बदमाशों को जल्द ही पकड़ लिया जाएगा लेकिन जो खामियां है, लोगों को उन्हें चैक कर ठीक करना चाहिए। बेहतर है कि ग्रिल को पेंच के बजाय वेल्ड करा लिया जाए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hne_Deva hin_Deva hin_Deva hin_Deva